Beweging hou ’n gesamentlike Helpmekaar-dag - Solidariteit Beweging
Dinsdag | 07 April | 2020
Die Solidariteit Beweging, hou vandag 7 April 2020 ’n aanlyn Helpmekaar-dag. Die doel van die dag is om ’n reuse-helpmekaarpoging te loods deur die krag van die gemeenskap in te span om mense in maatskaplike nood te help, om besighede te ondersteun en om kinders te help sodat hulle steeds kan skoolgaan gedurende hierdie onsekere tye. Die dag sal ten bate van die Solidariteit Beweging se krisisfonds wees.
Volgens Hannes Noëth, uitvoerende hoof van Solidariteit Helpende Hand, is die maatskaplike nood wat weens die koronavirus ontstaan het reeds yslik en moet gemeenskappe nou saamstaan om die krisis die hoof te bied. Die organisasie word oorval deur versoeke en help reeds duisende kleuters, gesinne en oumense om daagliks kos en ander hulp te ontvang. Volgens Noëth het die organisasie net in Maart reeds R753 739 aan noodprojekte bestee, en daarom is die versterking van die krisisfonds noodsaaklik.
Op dié Helpmekaar-dag gaan daar ook ŉ beroep op die gemeenskap gedoen word om klein- en mediumsakeondernemings te help. Volgens Kallie Kriel, uitvoerende hoof van AfriForum, lê die beste hulp aan sakeondernemings in die koopkrag van verbruikers. Duisende sakeondernemings het reeds by AfriForum se sakenetwerk by afriforumnetwerk.co.za geregistreer. Ondernemings word aangemoedig om by die netwerk te registreer sodat mense aangemoedig kan word om by hulle te koop.